KIRJALLINEN KYSYMYS E-1352/03

esittäjä(t): Camilo Nogueira Román (Verts/ALE) komissiolle

(10. huhtikuuta 2003)

Aihe: Morrazon moottoritie Galiciassa

Syyskuussa 2002 tämän kysymyksen laatija esitti komissiolle kirjallisen kysymyksen, joka koski Morrazon moottoritietä Galiciassa (E-2581/02(1)). Kysymyksessä esitettiin, kuinka suunniteltu reitti ja tien rakentamista koskevat tekniset ratkaisut aiheuttaisivat vakavia sosiaalisia, taloudellisia, ympäristöllisiä ja maisemallisia haittoja sekä huomioitiin tuhansien Morrazon asukkaiden hankkeesta tekemät valitukset ja otettiin esille kysymyksiä tiehankkeen eri näkökohdista.

Komissio antoi kysymykseen 4. lokakuuta 2002 ensimmäisen vastauksensa, jossa se totesi keräävänsä parhaillaan tietoja, joita se tarvitsee vastatakseen kysymykseen, ja ilmoittavansa tuloksistaan mahdollisimman pian. Toisessa, 18. helmikuuta 2003 antamassaan vastauksessa komissio ilmoitti Espanjan viranomaisten todenneen, että hankkeen ympäristövaikutusten arviointi tehtiin heinäkuussa 2001 ja että hanke pantaisiin täytäntöön joulukuun 2002 ja helmikuun 2003 välisenä aikana, mikä ei toistaiseksi ole toteutunut. Viranomaisten mainitsema ympäristövaikutusten arviointi vastaa täysin arviointia, jota Morrazon asukkaat eivät hyväksyneet ja joka on syynä tämän kysymyksen esittämiseen. Komission mukaan kyseistä arviointia ei hyväksytty Brysselissä, minkä seurauksena voidaan päätellä, että kyseiset viranomaiset tässä tapauksessa Galician hallitus eivät olleet noudattaneet asetuksen (EY) N:o 1260/1999(2) 26 artiklassa vahvistettuja määräyksiä, joiden mukaan viranomaisten on toimitettava tiedot seikoista, joiden perusteella voidaan arvioida ympäristövaikutuksia sekä varovaisuuden ja ennaltaehkäisevän toiminnan periaatteiden soveltamista.

Morrazon moottoritiehanke on luonteeltaan yhtenäinen, eivätkä viranomaiset voi jakaa sitä edelleen. Koko hankkeen kustannusarvio on 70 miljoonaa euroa, mikä ylittää edellä mainitun asetuksen 25 artiklassa vahvistetun 50 miljoonan euron suuruisen summan, joka on rajana niitä tietoja koskevien vaatimusten soveltamiselle, joiden perusteella voidaan arvioida ympäristövaikutuksia sekä varovaisuuden ja ennaltaehkäisevän toiminnan periaatteiden soveltamista asetuksen 26 artiklan mukaisesti. Kyseisiin tietoihin, jotka tulee esittää komissiolle, kuuluu muun muassa riskinarviointi, hankkeen sosioekonominen hyöty, arvioitu vaikutus kehitykseen kyseisellä alueella sekä seikat, joiden perusteella voidaan arvioida ympäristövaikutuksia sekä ennaltaehkäisevän toiminnan ja ympäristöhaittojen oikaisevien toimien sekä saastuttaja maksaa -periaatteiden soveltamista sekä yhteisön ympäristölainsäädännön noudattamista.

Galician hallitus ei ole täyttänyt näitä vaatimuksia eikä edes vielä lähettänyt komissiolle arviota hankkeen ympäristövaikutuksista. Morrazon moottoritien rakennustöiden aloittamisen määräaika on jo mennyt umpeen. Mihin kiirelliseksi katsottuihin toimiin komissio aikoo Galician hallituksen suhteen ryhtyä, jotta yhteisön lainsäädäntöä noudatettaisiin ja jotta tuhannet galicialaiset saisivat vastauksen esittämiinsä pyyntöihin?

(1) EYVL C 309 E, 12.12.2002, s. 235.

(2) EYVL L 161, 26.6.1999, s. 1.

Michel Barnier'n komission puolesta antama vastaus

(2. kesäkuuta 2003)

Komissio totesi 18. helmikuuta 2003 antamassaan vastauksessa samaa aihetta koskeneeseen kirjalliseen kysymykseen E-2581/02, että Espanjan viranomaisten tarkoituksena oli sisällyttää Galicia 20002006-toimintaohjelman toimenpiteeseen 6.1 (Carreteras y autovías) moottoritien rakentaminen Morrazzon niemelle. Komissio myös korosti sitä, että koska kyseessä on neuvoston asetuksen (EY) N:o 1260/1999(1) 25 artiklan mukaan tulkittuna kokonaiskustannuksiltaan yli 50 miljoonan euron hanke, siihen on sovellettava saman asetuksen 26 artiklan mukaista suurhankkeiden hyväksymistä koskevaa menettelyä.

Komissiolle toimitettiin edellä mainitun 26 artiklan mukaiset tiedot 23. huhtikuuta 2003. Kyseiset asiakirjat ovat parhaillaan asetuksen mukaisesti käsiteltävänä.

Koska kyseessä on suurhanke, siitä on 26 artiklan 1 kohdan mukaisesti ilmoitettava komissiolle, ennen kuin rakennerahastoista myönnetään varoja sen rahoittamiseen. Tästä syystä hankkeen kuluja vastaan ei voida maksaa avustuksia ennen asetuksen (EY) N:o 1260/1999 26 artiklan 3 kohdan mukaista virallista vahvistamista.

Komissiolle on myös tehty useita Morrazzon moottoritiehanketta ja yhteisön ympäristölainsäädännön puutteellista soveltamista koskevia valituksia. Komissio onkin jo ollut asiasta yhteydessä Espanjan viranomaisiin. Asiaa käsiteltiin myös Madridissa 3. ja 4. huhtikuuta 2003 pidetyssä kokouksessa, jonka aiheena olivat ympäristöasioita koskevat valitukset ja rikkomusmenettelyt. Hankkeelle on tehty ympäristövaikutusten arviointi, ja Espanjan viranomaisten arvion mukaan se ei vaikuta yhteenkään alueeseen, jota on ehdotettu Natura 2000 -verkostoon. Myös komissio tutkii parhaillaan asiaa edellä kuvattujen seikkojen pohjalta.

(1) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä (EYVL L 161, 26.6.1999).